
[bookmark: TextBodyBegin]Európsky parlament,
–	so zreteľom na oznámenie Komisie z 26. februára 2025 s názvom Dohoda o čistom priemysle: spoločný plán konkurencieschopnosti a dekarbonizácie (COM(2025)0085),
–	so zreteľom na oznámenie Komisie z 26. februára 2025 s názvom Akčný plán pre cenovo dostupnú energiu – Využitie skutočnej hodnoty našej energetickej únie na zabezpečenie cenovo dostupnej, efektívnej a čistej energie pre všetkých európskych občanov (COM(2025)0079),
–	so zreteľom na správu Maria Draghiho z 9. septembra 2024 s názvom Budúcnosť európskej konkurencieschopnosti,
–	so zreteľom na správu Enrica Lettu z apríla 2024 s názvom Oveľa viac než len trh,
–	so zreteľom na oznámenie Komisie z 29. januára 2025 s názvom Kompas konkurencieschopnosti pre EÚ (COM(2025)0030),
–	so zreteľom na oznámenie Komisie z 19. marca 2025 s názvom Európsky akčný plán pre oceľ a kovy (COM(2025)0125),
–	so zreteľom na svoje uznesenie z 15. septembra 2022 o vykonávaní aktualizovanej novej priemyselnej stratégie pre Európu: zosúladenie výdavkov s politikou[footnoteRef:1], [1:  	Ú. v. EÚ C 125, 5.4.2023, s. 124.] 

–	so zreteľom na svoje uznesenie z 3. apríla 2025 o energeticky náročných odvetviach[footnoteRef:2] a súvisiacu otázku na ústne zodpovedanie O-00010/2025, [2:  	Prijaté texty, P10_TA(2025)0065.] 

–	so zreteľom na oznámenie Komisie z 11. decembra 2019 o Európskej zelenej dohode (COM(2019)0640),
–	so zreteľom na správu Výboru pre priemysel, výskum a energetiku z 13. mája 2025 o elektrických sieťach: pilier energetického systému EÚ,
–	so zreteľom na otázku pre Komisiu O-000020/2025,
–	so zreteľom na článok 142 ods. 5 a článok 136 ods. 2 rokovacieho poriadku,
–	so zreteľom na návrh uznesenia Výboru pre priemysel, výskum a energetiku,
A.	keďže cieľom dohody o čistom priemysle (CID) je spojiť opatrenia v oblasti klímy a konkurencieschopnosť do jednej zastrešujúcej stratégie rastu zameranej na podporu energeticky náročných odvetví a sektora čistých technológií; keďže je to veľmi potrebné, keďže prechod na dekarbonizované a obehové hospodárstvo môže byť úspešný len vtedy, ak sa zachová konkurencieschopnosť;
B.	keďže cieľom akčného plánu pre cenovo dostupnú energiu je zabezpečiť cenovo dostupnú čistú energiu a krátkodobú úľavu znížením účtov za energiu a zároveň urýchliť vykonávanie štrukturálnych reforiem a posilniť naše energetické systémy s cieľom zmierniť budúce cenové šoky;
C.	keďže európsky priemysel v súčasnosti čelí obrovským výzvam v súvislosti s vysokými cenami energie z fosílnych palív, nekalou medzinárodnou konkurenciou, stratou pracovných miest a nedostatkom kvalifikovaných pracovníkov, čo vedie k obmedzovaniu výroby, premiestňovaniu a zatváraniu závodov, čím sa zvyšuje naša závislosť od externých dodávateľov a oslabuje strategická autonómia, pričom hrozí, že inovácie, výroba a súvisiace emisie sa budú presúvať namiesto toho, aby sa riešili priamo pri zdroji;
D.	keďže európsky priemysel je ochotný prejsť na udržateľnosť a prispieť k dosiahnutiu klimatickej neutrality do roku 2050, pričom dekarbonizovaná priemyselná základňa odolná voči budúcnosti môže ponúknuť významné príležitosti, ale hrozí, že projekty dekarbonizácie budú odložené, pretože ich podnikateľské opodstatnenie v rámci Európy už nie je výhodné;
1.	víta dohodu o čistom priemysle ako dlho očakávaný prvý krok k posilneniu konkurencieschopnosti európskeho priemyslu a inovácií, strategickej autonómie, dekarbonizácie, prosperity a čistého rastu; naliehavo vyzýva Komisiu, aby urýchlene prešla od stratégie k činnosti a realizácii; uznáva, že navrhované opatrenia sa musia rozšíriť o ďalšie opatrenia; zdôrazňuje, že silná a dobre cielená priemyselná politika má zásadný význam pre zabezpečenie silnej a udržateľnej priemyselnej základne v Európe a pre vytváranie a udržanie kvalitných pracovných miest pri súčasnom znižovaní emisií uhlíka v našom hospodárstve, znižovaní znečistenia a posilňovaní odolnosti Európy;
2.	víta zriadenie banky pre dekarbonizáciu priemyslu s cieľom mobilizovať finančné prostriedky vo výške 100 miliárd EUR, ako aj ohlásený pilotný projekt s aukciou vo výške 1 miliardy EUR na dekarbonizáciu kľúčových priemyselných procesov v rôznych odvetviach podporujúcich dekarbonizáciu a elektrifikáciu priemyslu; zdôrazňuje význam zvýšenia investícií do výroby čistých technológií a prístupu ku kapitálu pre túto výrobu, a to aj prostredníctvom dodatočného financovania z inovačného fondu; vyzýva členské štáty na širšiu účasť na systémoch aukcií ako služby; vyzýva na prijatie investičných kritérií založených na vplyve na emisie uhlíka, škálovateľnosti a bezpečnosti dodávok; podporuje rozdielové zmluvy v oblasti uhlíka pri odstraňovaní rozdielov medzi cenou uhlíka a nákladmi na projekty priemyselného riadenia emisií oxidu uhličitého v odvetviach náročných na znižovanie emisií; zvažuje jej zriadenie ako rozpočtovej položky na zavádzanie priemyselných dekarbonizačných technológií v rámci riadenia Fondu pre konkurencieschopnosť;
3.	podporuje Akčný plán pre cenovo dostupnú energiu a jeho zameranie na realizáciu koncepcie trhu s elektrinou, posilnenie nástrojov, ako sú zmluvy o nákupe elektriny a dvojsmerné rozdielové zmluvy, s cieľom znížiť vplyv cien fosílnych palív na ceny elektriny; víta pilotný program pre podnikové zmluvy o nákupe elektriny prostredníctvom Európskej investičnej banky a zdôrazňuje potrebu využiť zmluvy o nákupe elektriny na rozšírenie kapacity a dosiahnutie skutočnej dekarbonizácie; vyzýva Komisiu, aby zaviedla nástroje na zníženie rizika, ktoré by riešili hlavné prekážky, s ktorými sa stretávajú energeticky náročné odvetvia pri podpisovaní zmlúv o nákupe elektriny, najmä zmlúv o nákupe elektriny z obnoviteľných zdrojov, ako aj zmlúv o nákupe elektriny na zníženie rizika na strane dopytu pre odberateľov energie, a aby preskúmala, ako stimulovať rozvoj hybridných zmlúv o nákupe elektriny so zodpovedajúcimi produktmi flexibility;
4.	zdôrazňuje potrebu posilniť energetickú infraštruktúru, najmä cezhraničnú, vrátane prepojení, a dobudovať energetickú úniu; vyzýva na dosiahnutie ambiciózneho výsledku budúceho dialógu o hlbšej integrácii trhu s elektrinou, keďže súčasná roztrieštenosť regulačného dohľadu a plánovania investícií vo všetkých členských štátoch bráni integrácii a elektrifikácii; vyzýva členské štáty, prevádzkovateľov prenosových sústav a Komisiu, aby posilnili cezhraničné obchodovanie s elektrinou s cieľom uvoľniť výhody integrácie trhu a zvýšiť spoľahlivosť dodávok pre všetky prepojené strany; vyzýva členské štáty, aby sa usilovali o dosiahnutie súčasného cieľa prepojenia na úrovni 15 %, ako je stanovené v nariadení (EÚ) 2018/1999[footnoteRef:3]; [3:  	Nariadenie Európskeho parlamentu a Rady (EÚ) 2018/1999 z 11. decembra 2018 o riadení energetickej únie a opatrení v oblasti klímy, ktorým sa menia nariadenia Európskeho parlamentu a Rady (ES) č. 663/2009 a (ES) č. 715/2009, smernice Európskeho parlamentu a Rady 94/22/ES, 98/70/ES, 2009/31/ES, 2009/73/ES, 2010/31/EÚ, 2012/27/EÚ a 2013/30/EÚ, smernice Rady 2009/119/ES a (EÚ) 2015/652 a ktorým sa zrušuje nariadenie Európskeho parlamentu a Rady (EÚ) č. 525/2013 (Ú. v. EÚ L 328, 21.12.2018, s. 1, ELI: http://data.europa.eu/eli/reg/2018/1999/oj).] 

5.	zdôrazňuje, že je potrebné dokončiť prácu na revízii smernice o zdaňovaní energie[footnoteRef:4], ktorej cieľom je zosúladiť zdaňovanie energetických výrobkov s cieľmi energetickej a klimatickej politiky EÚ a harmonizovať návrh metodík stanovovania sieťových poplatkov za predpokladu, že tieto opatrenia nebudú na úkor konečných spotrebiteľov; vyzýva členské štáty, aby urýchlene poskytli krátkodobé úľavy priemyslu a domácnostiam, napríklad znížením daní a odvodov za elektrinu a upustením od neodôvodnených dodatočných požiadaviek („gold-plating“ právnych predpisov EÚ), ak narúšajú rovnaké podmienky; [4:  	Smernica Rady 2003/96/ES z 27. októbra 2003 o reštrukturalizácii právneho rámca Spoločenstva pre zdaňovanie energetických výrobkov a elektriny (Ú. v. EÚ L 283, 31.10.2003, s. 51, ELI: http://data.europa.eu/eli/dir/2003/96/oj).] 

6.	nabáda Komisiu a členské štáty, aby zlepšili koordináciu výdavkov štátnej pomoci na spoločné európske priemyselné priority, a vyzýva členské štáty, aby to využili na podporu priemyslu na ceste k čistej transformácii, pričom by mali zohľadniť rôzne fiškálne možnosti; zdôrazňuje potrebu zabezpečenia rovnakých podmienok pre všetkých; zdôrazňuje, že je potrebné zlepšiť koordináciu priemyselnej politiky v celej Únii, a to tak medzi členskými štátmi, ako aj medzi členskými štátmi a Komisiou; podporuje zavedenie nástroja na koordináciu konkurencieschopnosti, ktorý bude usmerňovať a zosúlaďovať úsilie na vnútroštátnej úrovni; domnieva sa, že verejná podpora by mala prispieť k zachovaniu pracovných miest a priemyselnej činnosti v Európe a že príjemcovia takejto podpory by sa mali zaviazať k zachovaniu dôstojnej zamestnanosti a pracovných podmienok a zapojiť sa do sociálneho dialógu;
7.	podporuje zjednodušenie a digitalizáciu s cieľom urýchliť postupy udeľovania povolení pri súčasnom dodržiavaní environmentálnych záruk a ochrane ľudského zdravia; vyzýva Komisiu, aby ďalej riešila prekážky pri udeľovaní povolení pre priemyselný prístup k energii a dekarbonizáciu priemyslu v akte na urýchlenie dekarbonizácie priemyslu, a to aj prijatím opatrení na urýchlenie súdnych a administratívnych postupov, a aby posúdila kritériá cielených výnimiek pre emisie a depozície zo stavieb pre čisté a emisne neutrálne projekty, projekty v oblasti sietí a uskladňovania energie; naliehavo vyzýva členské štáty, aby zlepšili svoje administratívne kapacity s cieľom zabezpečiť včasné spracovanie povolení a plne vykonávali smernicu o energii z obnoviteľných zdrojov[footnoteRef:5], vrátane zásady nadradeného verejného záujmu, a akt o emisne neutrálnom priemysle (NZIA)[footnoteRef:6]; [5:  	Smernica Európskeho parlamentu a Rady (EÚ) 2023/2413 z 18. októbra 2023, ktorou sa mení smernica (EÚ) 2018/2001, nariadenie (EÚ) 2018/1999 a smernica 98/70/ES, pokiaľ ide o podporu energie z obnoviteľných zdrojov, a ktorou sa zrušuje smernica Rady (EÚ) 2015/652 (Ú. v. EÚ L, 2023/2413, 31.10.2023, ELI: http://data.europa.eu/eli/dir/2023/2413/oj).]  [6:  	Nariadenie Európskeho parlamentu a Rady (EÚ) 2024/1735 z 13. júna 2024 o zriadení rámca opatrení na posilnenie európskeho ekosystému výroby emisne neutrálnych technológií a o zmene nariadenia (EÚ) 2018/1724, Ú. v. EÚ L, 2024/1735, 28.6.2024, ELI:  http://data.europa.eu/eli/reg/2024/1735/oj).] 

8.	vyzýva Komisiu, aby pri zabezpečovaní bezpečnosti dodávok a cenovej dostupnosti zohľadnila všetky dostupné technológie, ktoré prispievajú k dosiahnutiu cieľa EÚ v oblasti klimatickej neutrality do roku 2050 nákladovo efektívnym spôsobom v snahe o čistejší, stabilnejší, bezpečnejší a nezávislejší energetický mix; uznáva, že energia z obnoviteľných zdrojov je popri jadrovej energii pre tie členské štáty, ktoré sa ju rozhodnú využívať, nevyhnutná pre čistý a bezpečný energetický mix; vyzýva Komisiu, aby posilnila spoluprácu v oblasti bezpečného vývoja a výroby malých modulárnych reaktorov v Európe a aby pokročila vo výskume jadrovej fúzie ako budúcej energetickej technológie; víta ohlásené posúdenie možnosti zefektívnenia postupov udeľovania licencií pre nové technológie v oblasti jadrovej energie;
9.	zdôrazňuje úlohu elektrifikácie, ale konštatuje, že je potrebné výrazné rozšírenie a modernizácia sietí; vyzýva na „stratégiu EÚ pre energetickú flexibilitu“ so zameraním na reakciu na strane dopytu a uskladňovanie energie; víta zámer aktualizovať stratégiu týkajúcu sa vykurovania a chladenia a akčný plán elektrifikácie; vyzýva Komisiu, aby uznala odvetvie energetickej efektívnosti za kľúčové strategické odvetvie pre dekarbonizáciu priemyslu a európsku konkurencieschopnosť;
10.	zdôrazňuje dôležitú úlohu, ktorú môže zohrávať nízkouhlíkový vodík z obnoviteľných zdrojov pri dekarbonizácii priemyslu; vyzýva na urýchlené prijatie a zavedenie jednoduchej, technologicky neutrálnej a investične priaznivej definície nízkouhlíkového vodíka v pripravovanom delegovanom nariadení, ktorým sa doplní smernica (EÚ) 2024/1788[footnoteRef:7], a to stanovením metodiky na posúdenie úspor emisií skleníkových plynov z nízkouhlíkových palív, pričom treba zabezpečiť, aby takáto definícia bola spoľahlivá, vedecky podložená a motivovala k výrobe a využívaniu vodíka s cieľom zabezpečiť zníženie emisií; podporuje oznámenie štúdie o pravidlách pre palivá z obnoviteľných zdrojov nebiologického pôvodu (RFNBO); vyzýva Komisiu, aby zohľadnila výsledky tejto štúdie a obavy zainteresovaných strán a prípadne navrhla zmeny delegovaného aktu o palivách z obnoviteľných zdrojov nebiologického pôvodu[footnoteRef:8] s cieľom zvýšiť výrobu vodíka z obnoviteľných zdrojov a znížiť jeho ceny pre spotrebiteľov; [7:  	Smernica Európskeho parlamentu a Rady (EÚ) 2024/1788 z 13. júna 2024 o spoločných pravidlách pre vnútorný trh s obnoviteľným plynom, zemným plynom a vodíkom, ktorou sa mení smernica (EÚ) 2023/1791 a zrušuje smernica 2009/73/ES (Ú. v. EÚ L, 2024/1788, 15.7.2024, ELI:  http://data.europa.eu/eli/dir/2024/1788/oj).]  [8:  	Delegované nariadenie Komisie (EÚ) 2023/1184 z 10. februára 2023, ktorým sa dopĺňa smernica Európskeho parlamentu a Rady (EÚ) 2018/2001 vypracovaním metodiky Únie, ktorou sa stanovujú podrobné pravidlá výroby kvapalných a plynných palív v doprave z obnoviteľných zdrojov nebiologického pôvodu (Ú. v. EÚ L 157, 20.6.2023, s. 11, ELI: http://data.europa.eu/eli/reg_del/2023/1184/oj).] 

11.	opakuje, že je potrebné vypracovať opatrenia na zabezpečenie dodávok plynu pri zmiernených nákladoch pre tie odvetvia, ktoré sa v krátkodobom až strednodobom horizonte nemôžu v podstatnej miere spoliehať na elektrifikáciu; vyzýva na diverzifikované a spoľahlivé partnerstvá v súlade s bezpečnosťou a záujmami Únie a plánom RePowerEU;
12.	naliehavo vyzýva Komisiu, aby sa zapojila do odvetvových dialógov s priemyselnými odvetviami, akademickou obcou, sociálnymi partnermi a príslušnými zainteresovanými stranami z odvetví čistých technológií a energeticky náročných odvetví a (cezhraničných) regionálnych priemyselných zoskupení s cieľom posilniť ich konkurencieschopnosť a uľahčiť im cestu k transformácii; zdôrazňuje, že priemyselné ekosystémy sú navzájom veľmi prepojené a efektívne, pričom zatvorenie jedného zariadenia má vplyv na celé zoskupenie; požaduje každoročné monitorovanie a podávanie správ o konkurencieschopnosti a odolnosti našich priemyselných ekosystémov a o pokroku dosiahnutom v rámci postupov transformácie, aby sa nástroje mohli v prípade potreby rýchlo prispôsobiť s podporou prispôsobenou na mieru;
13.	zdôrazňuje, že úspech prechodu na čistý priemysel závisí od kvalifikovanej pracovnej sily; vyzýva Komisiu a členské štáty, aby vypracovali koordinovanú stratégiu priemyselných zručností v súlade s prioritami aktu o emisne neutrálnom priemysle a čistých technológií; podporuje rýchle zavádzanie a rozširovanie európskych akadémií pre emisne neutrálny priemysel a centier excelentnosti odborného vzdelávania a prípravy; podporuje využívanie nástrojov EÚ, ako sú ESF+, Erasmus+ a Fond na spravodlivú transformáciu, na podporu cieleného zvyšovania úrovne zručností a rekvalifikácie v priemyselných regiónoch, ktoré prechádzajú transformáciou, vrátane vidieckych oblastí;
14.	víta vedúce trhy pre čisté, obehové a nízkouhlíkové výrobky vyrobené v Európe; zdôrazňuje potrebu stimulovať dopyt prostredníctvom verejného a súkromného obstarávania a zavedením kritérií a noriem udržateľnosti a odolnosti, ak je to vhodné; podporuje vytvorenie dobrovoľného označovania uhlíkovej náročnosti priemyselných výrobkov (napr. ocele a cementu), ktoré by malo odrážať uhlíkovú náročnosť, a nie procesné skreslenie, a zosúladenie s existujúcimi právnymi predpismi EÚ vrátane nariadenia o ekodizajne udržateľných výrobkov[footnoteRef:9] a nariadenia o stavebných výrobkoch[footnoteRef:10]; vyzýva Komisiu, aby preskúmala ďalšie požiadavky na zabezpečenie dopytu po čistých výrobkoch vyrobených v EÚ; [9:  	Nariadenie Európskeho parlamentu a Rady (EÚ) 2024/1781 z 13. júna 2024, ktorým sa zriaďuje rámec na stanovenie požiadaviek na ekodizajn udržateľných výrobkov, mení smernica (EÚ) 2020/1828 a nariadenie (EÚ) 2023/1542 a zrušuje smernica 2009/125/ES (Ú. v. EÚ L, 2024/1781, 28.6.2024, ELI:  http://data.europa.eu/eli/reg/2024/1781/oj).]  [10:  	Nariadenie Európskeho parlamentu a Rady (EÚ) 2024/3110 z 27. novembra 2024, ktorým sa stanovujú harmonizované pravidlá uvádzania stavebných výrobkov na trh a zrušuje nariadenie (EÚ) č. 305/2011 (Ú. v. EÚ L, 2024/3110, 18.12.2024, ELI:  http://data.europa.eu/eli/reg/2024/3110/oj).] 

15.	víta navrhované opatrenia na podporu obehového hospodárstva a biohospodárstva prostredníctvom zabezpečenia prístupu k materiálom a zdrojom; nabáda, aby sa do aktu o obehovom hospodárstve zahrnuli opatrenia na zvýšenie využívania a cenovej dostupnosti strategických druhotných surovín v EÚ, pričom sa zohľadnia ciele aktu o kritických surovinách[footnoteRef:11]; zdôrazňuje, že je potrebné vymedziť tie druhotné suroviny, ktoré sú strategické a ktoré by mali podliehať monitorovaniu vývozu, ako je oceľ a kovový šrot, a riešiť akúkoľvek nerovnováhu v ich ponuke a dopyte, a to aj preskúmaním vývozných obmedzení; trvá na účinnom presadzovaní nariadenia o preprave odpadu[footnoteRef:12]; vyzýva na vytvorenie predvídateľného regulačného rámca, ktorý by umožnil využívanie obehových obchodných modelov, najmä tých, ktoré sú založené na predchádzaní vzniku odpadu, opätovnom použití a kvalitnej recyklácii; [11:  	Nariadenie Európskeho parlamentu a Rady (EÚ) 2024/1252 z 11. apríla 2024, ktorým sa stanovuje rámec na zaistenie bezpečných a udržateľných dodávok kritických surovín a ktorým sa menia nariadenia (EÚ) č. 168/2013, (EÚ) 2018/858, (EÚ) 2018/1724 a (EÚ) 2019/1020 (Ú. v. EÚ L, 2024/1252, 3.5.2024, ELI: http://data.europa.eu/eli/reg/2024/1252/oj).]  [12:  	Nariadenie Európskeho parlamentu a Rady (EÚ) 2024/1157 z 11. apríla 2024 o preprave odpadu, ktorým sa menia nariadenia (EÚ) č. 1257/2013 a (EÚ) 2020/1056 a zrušuje nariadenie (ES) č. 1013/2006 (Ú. v. EÚ L, 2024/1157, 30.4.2024, ELI:  http://data.europa.eu/eli/reg/2024/1157/oj).] 

16.	zdôrazňuje, že je potrebné chrániť európsky trh pred nekalou konkurenciou a dumpingom nadmernej priemyselnej kapacity z krajín mimo EÚ, a to prostredníctvom plného využitia mechanizmov na ochranu obchodu; vyzýva Komisiu, aby systematicky, proaktívne a primerane využívala nástroje na ochranu obchodu vrátane antidumpingových a antisubvenčných vyšetrovaní; žiada, aby sa posilnila kapacita na presadzovanie nariadenia o zahraničných subvenciách[footnoteRef:13], a vyjadruje poľutovanie nad tým, že tento nástroj sa zatiaľ systematicky neaktivoval v kľúčových odvetviach; vyzýva Komisiu, aby nadmernú priemyselnú kapacitu a strategické závislosti považovala za hlavné riziká pre hospodársku súťaž, ktoré si vyžadujú koordinovanú reakciu na úrovni EÚ a vhodné nástroje; vyzýva Komisiu, aby zabezpečila, že prístup na vnútorný trh EÚ alebo k európskym priemyselným projektom nebude poskytnutý subjektom, ktoré prispievajú k štrukturálnemu narušeniu trhu alebo nekalej hospodárskej súťaži; [13:  	Nariadenie Európskeho parlamentu a Rady (EÚ) 2022/2560 zo 14. decembra 2022 o zahraničných subvenciách narúšajúcich vnútorný trh (Ú. v. EÚ L 330, 23.12.2022, s. 1, ELI:  http://data.europa.eu/eli/reg/2022/2560/oj).] 

17.	víta navrhované zjednodušenie mechanizmu uhlíkovej kompenzácie na hraniciach (CBAM) v prvom súhrnnom balíku ako dôležitý krok na ďalšie zvýšenie účinnosti CBAM pri riešení úniku uhlíka; opakuje svoju požiadavku na funkčné riešenie vývozu, ktoré by riešilo riziko úniku uhlíka v prípade tovaru CBAM vyvážaného z EÚ do krajín mimo EÚ; žiada Komisiu, aby dôkladne analyzovala riziká spojené s neoverenými certifikátmi z krajín mimo EÚ, ktoré by mohli poškodiť spravodlivosť a konkurencieschopnosť; víta zámer Komisie predložiť do konca roka stratégiu proti obchádzaniu a v rámci nadchádzajúceho preskúmania zvážiť rozšírenie CBAM na ďalšie odvetvia; zdôrazňuje význam účinného CBAM v súvislosti s postupným rušením bezplatných kvót v systéme EÚ na obchodovanie s emisiami;
18.	víta, že v súvislosti s vykonávaním stratégie priemyselného riadenia uhlíka sa do pripravovaných (revízií) právnych predpisov začleňujú obchodné argumenty pre trvalé odstraňovanie uhlíka; uznáva, že v odvetviach náročných na znižovanie emisií môže byť potrebné riadenie uhlíka vrátane zachytávania, uskladňovania, prepravy a využívania; zdôrazňuje, že je potrebné navrhnúť rámcový balík pre dopravu a infraštruktúru CO2;
19.	naliehavo žiada o dostupné financovanie pre MSP; víta zrýchlené schvaľovanie a vyplácanie prostriedkov v rámci nástrojov, ako sú inovačný fond a akt o emisne neutrálnom priemysle, a zdôrazňuje, že iniciatíva Dôležité projekty spoločného európskeho záujmu (IPCEI) musí byť prístupná pre MSP; vyzýva na ďalšie zlepšenia a harmonizáciu s cieľom zjednodušiť žiadosti o financovanie, znížiť povinnosti podávania správ a urýchliť realizáciu malých projektov;
20.	zdôrazňuje význam odvetvových prístupov na účinné vykonávanie dohody o čistom priemysle v celej škále priemyselných ekosystémov; víta Odvetvový akčný plán pre automobilový priemysel, Akčný plán pre oceľ a kovy, oznámenie balíka opatrení pre chemický priemysel, investičný plán pre udržateľnú dopravu a stratégiu pre biohospodárstvo ako kľúčové stavebné prvky súdržnej priemyselnej transformácie; žiada, aby investičný plán pre udržateľnú dopravu obsahoval podrobné stratégie dekarbonizácie, ktoré by odrážali špecifické technologické a investičné potreby pre rôzne druhy dopravy; žiada, aby sa do rámca dohody o čistom priemysle zahrnuli aj ďalšie odvetvia, ako napríklad európsky letecký priemysel a alternatívne palivá; vyzýva na vypracovanie osobitného akčného plánu v oblasti čistých technológií;
21.	poveruje svoju predsedníčku, aby postúpila toto uznesenie Komisii, Rade a vládam a parlamentom členských štátov.

